C 498/42
DA
Den Europæiske Unions Tidende
30.12.2022
19. anbefaler, at ordentlige digitale færdigheder bliver en del af alle tiltag rettet mod livslang læring for at give alle europæiske borgere mulighed for at drage fordel af den generelle ret til adgang til internettet.
Uddannelse skal i den forbindelse ikke kun forstås som undervisning, men bør sætte borgerne i stand til at deltage aktivt og reflektere over de oplysninger, de indhenter;
20. understreger i denne forbindelse, at der skal lægges særlig vægt på digitale færdigheder hos de mest sårbare grupper, såsom ældre, og på at sikre, at de som minimum besidder grundlæggende færdigheder, samt på at støtte unge i mindre udviklede regioner, hvis uddannelsesresultater er blevet mest påvirket af krisen på grund af den digitale kløft og den manglende adgang til passende uddannelse i flere regioner.
I EU's politikker bør der lægges større vægt på regionale forskelle — navnlig på mindre udviklede regioner — ved tildelingen af midler i uddannelsesbudgettet til at udbedre den uddannelsesmæssige nødsituation, som har varet de seneste år.
Man bør også sikre lighed for børn med forskellig social baggrund ved at udvikle det digitale uddannelsesindhold, så det kan benyttes af børn fra nationale mindretal;
21. understreger, at en væsentlig del af de digitale færdigheder for alle befolkningsgrupper også er et tilstrækkeligt godt mediekendskab til at kunne vurdere oplysningers troværdighed, navnlig på sundheds-, finans- og nyhedsområdet.
Dette er navnlig relevant i lyset af den stigende forekomst af falske nyheder og hadefuld tale;
22. foreslår som opfølgning på den nyligt udsendte erklæring om europæiske digitale rettigheder og principper, at Kommissionen indfører en omfattende ramme, retsakter og instrumenter til at håndhæve europæiske digitale rettigheder og fremme et tættere samarbejde med de europæiske borgere for at sikre, at de digitale principper deles og imødekommer de samfundsmæssige behov.
Der bør rent faktisk overvejes en revision af EU's charter om grundlæggende rettigheder fra 2000, som tager højde for de nyligt proklamerede digitale rettigheder;
23. glæder sig over henstillingen fra konferencen om Europas fremtid om at sikre lige adgang til internettet som en grundlæggende rettighed for alle europæiske borgere.
I den forbindelse er det afgørende at have en pålidelig adgang til internettet og til digitale tjenester gennem en suveræn og modstandsdygtig digital infrastruktur i EU.
Der bør træffes foranstaltninger til at sikre fair og åben konkurrence og forhindre monopoler og generelt misbrug af markedsstyrke, fastlåsning til leverandører, datakoncentration og afhængighed af tredjelande i relation til infrastruktur og tjenester;
24. foreslår i overensstemmelse med de specifikke henstillinger til de nationale kontrolmyndigheder fra Sammen­ slutningen af Europæiske Tilsynsmyndigheder inden for Elektronisk Kommunikation (11), at infrastrukturdeling (mellem telekommunikationsoperatører og andre tjenesteudbydere såsom elselskaber, jernbaner osv.) fremmes med henblik på at reducere omkostningerne ved etablering af bredbåndsnet i fjerntliggende områder;
25. fremhæver, at der i mange regioner er gode erfaringer med offentlig-private partnerskaber, når det handler både om at udbygge den digitale infrastruktur og mindske de digitale kløfter, og understreger regionale digitale knudepunkters rolle i udrulningen af digitaliseringen;
26. understreger på det kraftigste, at Kommissionen og medlemsstaterne bør udnytte de muligheder, som fjernarbejde giver, til at fremme livet i landdistrikter, øer, bjergregioner og områder med meget lav befolkningstæthed og stor befolkningsspredning ved at fremhæve fordelene ved at bo i disse områder, hvilket kan resultere i en mere miljømæssigt, socialt og økonomisk bæredygtig og økonomisk overkommelig levevis, hvis den digitale samhørighed blandt andre grundlæggende krav garanteres, hvilket vil sige, at der garanteres fuld tilgængelighed af centrale digitale tjenester;
27. påpeger fordelene ved at udveksle eksempler på bedste praksis fra alle europæiske regioner vedrørende politikker, der giver mulighed for bæredygtige fjernarbejdsmuligheder for at sikre, at fjernarbejde forbliver en permanent mulighed på arbejdspladsen på en måde, der maksimerer de økonomiske, sociale og miljømæssige fordele;
(11)
Iclaves & Esade, Study on post-COVID measures to close the digital divide, Final Report, oktober 2021.